14 Foo barutwa ba ga Johane ba tla kwa go ene ba mmotsa ba re: “Ke ka ntlha yang fa rona le Bafarasai re tlwaetse go itima dijo mme barutwa ba gago bone ba sa itime dijo?”+ 15 Foo Jesu a ba raya a re: “Ditsala tsa monyadi ga di na lebaka la go hutsafala fa fela monyadi+ a sa ntse a na le tsone, ga ke re? Mme malatsi a tla tla a monyadi o tla tlosiwang+ mo go tsone, mme ke gone di tla itimang dijo.+ 16 Ga go na ope yo o rokelelang sebata sa letsela le le sa gonegang mo seaparong sa kafa ntle se segologolo; gonne nonofo ya sone e e tletseng e ne e tla gagola seaparo sa kafa ntle mme fa go gagogileng teng go ne go tla nna maswe le go feta.+ 17 Le gone batho ga ba tshele beine e ntšha mo mehalong ya beine e megologolo; mme fa ba ka dira jalo, foo mehalo ya beine e a phanyega mme beine e bo e tshologa le mehalo ya beine e senyege.+ Mme batho ba tshela beine e ntšha mo mehalong e mesha ya beine, mme dilo tseo ka bobedi di a bolokiwa.”+